Drillo tok ut Tettey: - Må nok strammes opp litt
Landslagssjef Egil Olsen offentliggjorde tirsdag formiddag troppen som skal møte Ungarn til privatlandskamp på Ferenc Puscas Stadium i Budapest. Kampen spilles onsdag 14. november, midt mellom nest siste og siste runde i eliteserien. BLOGG:Drillo kunne tatt med enda flere Alexander Tettey har spilt seg inn på laget, og gjort sakene sine bra etter overgangen til Premier League og Norwich. - Når du spiller mer eller mindre fast i Premier League, og det ser det ut som han gjør nå, er det klart at det er en veldig god søknad. Norwich spiller litt annereledes enn vi gjør, så Tettey må nok strammes opp litt, men det vet han, sier Drillo til VG Nett, før han utdyper: - På klubblaget spiller han nesten ikke pasninger fremover. De fleste går bakover. Det får han ikke lov til her. Bakerst er Rosenborgs Tore Reginiussen inne for Kjetil Wæhler. - Konkurransen er stor når det gjelder midtstoppere. Vi har hatt andre inne der blant annet fra U21-laget, som Thomas Rogne. Vi har en håndfull gode midtstoppere. Det er klart alderen er ikke noen fordel for Kjetil, men jeg har sett de siste kampene hans i IFK Göteborg, han har vært solid der. Samtidig er unggutten Vegar Eggen Hedenstad inne i troppen, etter blant annet å ha storspilt på U21-landslaget. Han var med under Thailand-turen med hjemlige spillere i januar. - Det er først og fremst det han har gjort der som gjør at han er med. Han har i lang, lang tid vært god nok offensivt, og nå har han tatt tydelige steg defensivt også. Han får en del innhopp og spilletid i Freiburg, så det er bra, sier Drillo på pressekonferansen på Ullevaal tirsdag. - Tar han et steg til defensivt, kan han bli veldig spennende fremover. Jeg betrakter han som sideback, som kan spille på begge sider. Han er litt tobeint. Men jeg har også sett han spille på midtbanen, sa landslagssjefen til de fremmøtte journalistene. Espen Ruud, som har spilt høyreback i de siste kampene, er ute med karantene i neste VM-kvalifiseringskamp mot Albania. - Seks av 19 spillere i troppen er U-spillere, og best av alt er det at enda flere banker på døra, så vi er inne i et skifte, sier Drillo. Henning Hauger, Bjørn Helge Riise, Jonathan Parr, André Hansen og Ardian Gashi har alle vært innom troppen i VM-kvalifiseringen. De er alle utelatt denne gangen.Rune Almenning Jarstein - Viking Espen Bugge Pettersen - Molde Mohammed Abdellaoue - Hannover Valon Berisha - Red Bull Salzburg Daniel Braaten - Toulouse Magnus Wolff Eikrem - Molde Tarik Elyounoussi - Rosenborg Vegard Forren - Molde Vegar Eggen Hedenstad - Freiburg Brede Hangeland - Fulham Markus Henriksen - AZ Alkmaar Tom Høgli - Brugge Ruben Yttergård Jenssen - Tromsø Joshua King - Manchester United Håvard Nordtveit - Borussia Mönchengladbach Tore Reginiussen - Rosenborg John Arne Riise - Fulham Alexander Tettey - Norwich Alexander Toft Søderlund - Haugesund
Alexander Tettey og Tore Reginiussen er tilbake på A-landslaget. I tillegg får Vegar Eggen Hedenstad sjansen mot Ungarn.